आंध्र प्रदेश विधानसभा के पूर्व स्पीकर के. शिव प्रसाद राव ने फांसी लगाकर की खुदकुशी  
शिवप्रसाद राव ने घर में फांसी लगाकर की खुदकुशी
शिवप्रसाद राव TDP के वरिष्ठ नेताओं में से एक थे
छह बार के विधायक राव वर्ष 2014 में स्पीकर बने थे
आंध्र प्रदेश के पूर्व विधानसभा अध्यक्ष के शिव प्रसाद राव ने हैदराबाद के अपने निवास पर फांसी लगाकर खुदकुशी कर ली. राव टीडीपी के वरिष्ठ नेताओं में से एक थे. पुलिस को घटना की सूचना मिलने के बाद राव को पास के अस्पताल में भर्ती कराया गया जहां डॉक्टरों की टीम ने उन्हें मृत घोषित कर दिया. राव वर्ष 2014 में आंध्रप्रदेश से तेलंगाना के अलग होने के बाद स्पीकर बने थे. वह छह बार विधायक रहे थे. के शिव प्रसाद राव 72 साल के थे.
साथ ही वह राज्य के गृहमंत्री और पंचायत राज्य मंत्री के तौर पर भी अपनी सेवाएं दे चुके थे. के शिवप्रसाद राव 1983 में टीडीपी में शामिल हुए थे. उनका जन्म एक किसान परिवार में हुआ था. गुनटुर मेडिकल कॉलेज से ग्रेजुएशन करने के बाद उन्होंने मेडिकल की पढ़ाई की. बीजेपी के प्रवक्ता के कृष्णा राव ने शिवप्रसाद राव की आत्महत्या की खबर पर प्रतिक्रिया देते हुए कहा कि यह मानना बेहद मुश्किल है कि राव ने आत्महत्या कर ली.मैं उनके परिवार के प्रति अपनी संवेदना व्यक्त करता हूं. भगवान उनकी आत्मा को शांति दे. 
तीन दशक के करियर में उन्होंने एनटी रामाराव और एन चंद्रबाबू नायडू की सरकारों में कैबिनेट मंत्री के रूप में कार्य किया. उन्होंने कई बार गृह और स्वास्थ्य सहित कई अहम मंत्रालयों में अपनी भूमिका निभाई. के शिव प्रसाद राव आंध्रप्रदेश के गुंटुर जिले से पहले बार 1983 में विधायक चुने गए थे. इसके बाद वह यहीं से 1985,1989,1994 और 1999 में विधायक बने. 2014 में शिव प्रसाद राव को गुंटुर जिले के ही सत्तेनापाले से जीत मिली थी.